Zim-verkiesing: Drie betogers doodgeskietSoldate in Harare. Foto: ANA Drie mense is Woensdag tydens gewelddadige betogings in Zimbabwe doodgeskiet toe soldate glo met skerp ammunisie op die skare losgebrand het. Honderde woedende ondersteuners van die MDC-alliansie het Woensdag na die verkiesingskommissie se kantoor in Harare opgeruk en geëis dat die uitslae van Maandag se verkiesing bekend gemaak word. Dit was die eerste verkiesing sedert die bedanking van pres. Robert Mugabe. Die betogings het gevolg nadat die Zimbabwiese Verkiesingskommissie aangekondig het dat die Zanu-PF tot dusver die meerderheid setels in die parlement behaal het. Die MDC-alliansie beweer daar was onreëlmatighede. Ondersteuners van die opposisie het klippe buite die verkiesingskommissie se kantoor gegooi en advertensieborde met die gesig van pres. Emmerson Mnangagwa (75) afgebreek. Mnangagwa, ŉ voormalige bondgenoot van Mugabe in die regerende Zanu-PF, het oorgeneem ná Mugabe bedank het. Mnangagwa se regering het Nelson Chamisa (40), die opposisieleier, en sy ondersteuners daarvan beskuldig dat hulle geweld aanhits deurdat hulle verklaar het dat Chamisa, ŉ prokureur en pastoor, die verkiesing gewen het. Die Europese Unie se verkiesingswaarnemers het “ernstige kommer” uitgespreek rakende die verkiesingsproses. Volgens die EU-waarnemingsmissie het die verkiesing nie “’n werklik gelyke speelveld bereik nie” en was daar “misbruik van staatshulpbronne, gevalle van dwang en intimidasie, partydige gedrag deur tradisionele leiers en openlike vooroordeel in staatsmedia”. Die Verenigde Nasies en die internasionale gemeenskap het ŉ beroep op die leiers en inwoners gedoen om kalm te wees. Die uitslae van die verkiesing is nog nie bekend gemaak nie. Die verkiesingskommissie het gesê hy sal teen vandag [Donderdag] kan bevestig wanneer die uitslae van die verkiesing amptelik bekend sal wees. Intussen het die land se polisie gesê bepalings van sy Wet op Openbare Orde en Veiligheid is in werking gestel en die polisie sal saam met die weermag kalmte in die land herstel. Die einste wetgewing is onder Mugabe se administrasie gebruik om verdeeldheid te onderdruk. Betogers brand voorwerpe. Foto: ANA